Bidliet fil-liġi dwar il-vjolenza domestika se jagħtu iktar saħħa lill-Kummissjoni dwar il-Vjolenza Domestika, filwaqt li se jitwessa' l-iskop tal-Kummissjoni li issa se jinkludi wkoll vjolenza abbażi tal-ġeneru. Fil-fatt, il-Ministeru għad-Djalogu Soċjali, Affarijiet tal-Konsumatur u Libertajiet Ċivili qiegħed jirriformula l-Att dwar il-Vjolenza Domestika biex dan isir Att dwar il-Vjolenza abbażi tal-Ġeneru u Vjolenza Domestika. Fl-aħħar xhur kumitat interministerjali bis-sehem tal-Ministeru tas-Saħħa, dak tal-Familja u Solidarjetà Soċjali u mill-Ministeru tal-Intern, il-Ministeru għad-Djalogu Soċjali mexxa diversi diskussjonijiet flimkien mal-Avukat Ġenerali dwar dan l-Att il-ġdid qabel jitressaq fil-Parlament. Il-Ministru Helena Dalli qalet li "L-Att dwar il-Vjolenza abbażi tal-Ġeneru u Vjolenza Domestika se jkun wieħed b'saħħtu li jindirizza l-prinċipji tal-liġi kontra dawn il-forom ta' vjolenza kif ukoll se jagħti saħħa lill-Konvenzoni ta' Istanbul fil-liġi Maltija." Permezz tal-Att il-ġdid, il-Kummissjoni se jkollha poteri li tiġbor u ssaqsi għal statistiċi mingħand il-Pulizija jew ir-Reġistratur tal-Qorti kif ukoll tiżviluppa programm adegwat għal min jinstab ħati ta' vjolenza domestika biex jonqos ir-reċidiviżmu. L-Att il-ġdid se jipprovdi wkoll definizzjoni aktar wiesa' ta' vjolenza domestika biex din tiġbor fiha aktar sitwazzjonijiet inkluż dawk ta' vjolenza fiżika, sesswali, psikoloġika jew ekonomika li sseħħ fil-familja, il-unit domestiku jew bejn miżżewġin, eks-miżżewġin, partners jew eks-partners. Fl-istess ħin li għaddeja din il-ħidma biex tinbidel il-liġi tħabbar li Joe Gerada huwa ċ-chairperson l-ġdid tal-Kummissjoni. Gerada għandu esperjenza twila fil-qasam soċjali.